### 5.     Beslutning af ny tidsplan for infrastrukturplan for [adresse]

**Åbent**

Sagsnr.: 326-2018-34938       J.nr.: 05.00.00           Dokumentnr.:
326-2021-65299

**Sagstype**

Beslutning.

**Resume og sagens baggrund**

På
investeringsoversigten for 2019 er der afsat et rådighedsbeløb på 0,6 mio. kr.
til en infrastrukturplan for [adresse]. Rådighedsbeløbet er frigivet den
27. februar 2019. Infrastrukturplanen har senest været politisk behandlet ved
en orientering om status på Teknik- og Miljøudvalgets møde den 5. september
2019. Der er i den mellemliggende periode ikke arbejdet på planen grundet mange
anlægsaktiviteter. Arbejdet genoptages nu, og udvalget skal beslutte en ny
tids- og procesplan, hvor der samtidig lægges op til ændring i struktur og
inddragelse. Herudover skal udvalget drøfte oplæg til infrastrukturplanens fokusområder.

**Indstillinger**

Chefen for Vej, Ejendom og Affald indstiller,

1.    at de fire nedenfor
anbefalede fokusområder drøftes, og

2.    at ny tids- og procesplan
for infrastrukturplanen besluttes.

**Behandling**

Teknik- og Miljøudvalget.

**Sagsfremstilling**

Infrastrukturplanen skal give kommunalbestyrelsen et
kvalificeret afsæt for at prioritere nye sammenhængende infrastrukturprojekter
i og omkring [adresse].

[adresse] er i en væsentlig udvikling, der ændrer byens
struktur, som følge af udbygning af erhvervsområder heriblandt aktiviteter
omkring Ny Vesthavn, nye bolig- og uddannelsesområder, [adresse], ny vej
ved [adresse], Station Biotekbyen og kommende motorvejsudbygning med mere.
Placering af knudepunkter, udbygningsplaner og udvikling af infrastruktur
ændrer byen, og trafikplanlægningen skal forudse og understøtte dette.

Der kan i forbindelse med infrastrukturplanen ses på både
fremkommeligheden for forskellige trafikformer (herunder trafik med personbiler,
erhvervstrafik og offentlig transport), gang- og cykelstiforbindelser, parkeringsmuligheder,
[adresse] som studieby, byfortætning og byomdannelse. Desuden kan der arbejdes
med synergi eller differentiering mellem funktioner og lokaliteter samt
synlighed, tilgængelighed, tryghed, sikkerhed, infrastruktur til opladning af
elbiler, pendling og samkørsel, sommerhus- og turismetrafik, samt cykling og
kollektiv trafik.

Byudviklingen og den kommende motorvej til Kalundborg forventes
at give en befolkningstilvækst, som fordrer ekstra fokus på fremkommeligheden for
biler og de lette trafikanters færdsel i midtbyen. Den rivende udvikling
omkring Ny [adresse] vil tiltrække flere virksomheder, arbejdspladser og
godstransport, hvilket vil give et pres på fremkommeligheden for både bil- og
lastbiltrafik. Der bliver derfor med stor sandsynlighed behov for kommunale vej-
og stiudbygninger i de kommende år.

Infrastrukturplanen skal være med til at sikre den bedste fremkommelighed for
alle og skal understøtte en fremtidssikret mobilitet på tværs af
transportformer. Infrastrukturplanen vil kortlægge den trafikale situation i
dag og i fremtiden, samt indeholde blandt andet mål og visioner, og et projektkatalog
med konkrete tiltag, så det vil være let at føre planen til handling.

Oplæg til overordnede fokusområder

I relation til det videre arbejde med infrastrukturplanen
lægger administrationen op til, at følgende temaer udpeges som infrastrukturplanens
centrale fokusområder:

·
Fremkommelighed – vejudbygninger, vejombygninger og parkering.

·
Igangværende og forventet byudvikling – herunder udviklingsstrategien
og Kalundborg som et godt sted at bo og leve, uddanne sig, arbejde og drive
virksomhed.

·
Trafiksikkerhed og tryghed.

·
Klimavenlig og sammenhængende transport - elbiler, samkørsel, kollektiv
trafik, cykling med videre.

Oplæg til tidsplan og strukturering af
infrastrukturplanen

Der forudses store ændringer i de overordnede statslige veje
omkring Kalundborg i de næste årtier. I regeringens infrastrukturplan fra april
2021 indgår motorvejen til Kalundborg og en opgradering af rute 22. Tidsplanen for
disse projekter er ikke endeligt vedtaget. De forskellige scenarier for
udformning af en fast Kattegatforbindelse forventes indsnævret omkring
årsskiftet 2021-2022.

Derfor deles infrastrukturplanen tidsmæssigt i to dele – ”infrastruktur
inden for bygrænsen” og ”tilkobling til ny statslig infrastruktur”.
”Infrastruktur inden for bygrænsen” vil der blive arbejdet med i resten af 2021
med det mål, at den nye Kommunalbestyrelse i begyndelsen af 2022 kan vedtage
den endelige plan (se Bilag 1 - Oplæg til tids- og procesplan). ”Tilkobling til
ny statslig infrastruktur” vil der blive arbejdet videre med efterhånden, som
viden om denne bliver mere konkret.

Det er vigtigt i god tid før en eventuel fast [adresse]
etablering at tage højde for dette, da det tager mange år at mobilisere de
trafikale strukturer og tilpasse byplanlægningens retning. Linjeføringen af
motorvej og fast Kattegatforbindelse har betydning for, hvor byudviklingen mest
hensigtsmæssigt placeres. Derfor skal arbejdet hermed følges nøje, og der kan blive
behov for at indtænke omfattende udviklingsområder i kommuneplanlægningen.

Inddragelse

Teknik- og Miljøudvalget har ønsket at følge arbejdet med infrastrukturplanen
tæt gennem løbende drøftelser. Derudover foreslår administrationen, at det
nydannede Partnerskab for Logistik og Transport, Dialogforum for
Færdselssikkerhed samt Vores Kalundborg og Erhvervsforeningen inddrages. Teknik-
og Miljøudvalget kan inden endelig vedtagelse af planen beslutte, om øvrige
parter skal inddrages eller høres, eksempelvis ved en høring eller et
borgermøde.

På udvalgets møde i juni vil der blive fremlagt en udpegning
af konkrete problematikker i den nuværende infrastruktur til drøftelse, for
eksempel strækninger med kapacitetsproblemer, trafiksikkerhedsbelastede
lokaliteter og utrygge strækninger.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Oplæg til tids- og procesplan 2021-22 | 326-2021-96800 |